Nóg ŉ wending in Parys-boere-saakVan links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren tydens ‘n vorige verskyning in die hof. Foto: Mariné Lourens Nadat die sogenaamde Parys-boere-moordsaak vroeër vandeesweek onverwags vertraag is, het die saak Vrydagoggend nóg ŉ skielike wending geneem. Anton Loggenberg (50), Cor Loggenberg (20), Boeta van der Westhuizen (46), kapt. Henk Prinsloo (47), Loedie van der Westhuizen (19) en Miela Janse van Vuuren (23) word aangekla van die moord op Samuel Tjixa en Simon Jubeba. Die verhoor is van 2 tot 26 Mei op die hofrol geplaas en was die afgelope vier weke in Parys aan die gang. Vrydagoggend het adv. Hans de Bruin, ŉ lid van die verdediging se regspan, hom onverwags aan die saak onttrek. De Bruin het sy redes hiervoor aan regter Corné van Zyl agter geslote deure verskaf en die redes is nie in die hof openbaar gemaak nie. Die staat het De Bruin se onttrekking aanvaar. Die verdediging het daarna aansoek gedoen dat die verhoor uitgestel word, maar die staat het hierdie aansoek teengestaan. De Bruin was vroeër vandeesweek nog besig om Fanie Oosthuizen (44), ŉ plaasvoorman van die Parys-omgewing en ŉ artikel 204-getuie, te kruisondervra. Die verhoor is egter onverwags onderbreek nadat die staat ŉ aansoek ingedien het om te versoek dat Anton Loggenberg se borgtog teruggetrek word. Hierdie aansoek is Donderdag in die landdroshof aangehoor waar landdros Jan Claassen dit van die hand gewys het. Die staat het beweer Loggenberg het sy borgtogvoorwaardes verbreek deur met een van die staat se getuies kontak te maak en het boonop gedreig dat hy al die artikel 204-getuies sal doodmaak. Claassen het egter gesê die staat se saak is op hoorsê-getuienis geskoei en daar is geen geloofwaardige bewyse dat Loggenberg wel sy borgtogvoorwaardes verbreek het nie. Oosthuizen se kruisondervraging is Donderdag voortgesit, maar is nie Vrydag, weens De Bruin se onttrekking aan die saak, afgehandel nie. Regter Van Zyl het beslis dat Oosthuizen se kruisondervraging op 10 en 11 Augustus afgehandel sal word. Die res van die verhoor sal van 6 tot 24 November aangehoor word. Die staat beweer die ses beskuldigdes was deel van ŉ groep wat Tjixa en Jubeba op 6 Januarie 2016 op die plaas Swartklip, buite Parys, aangekeer en só erg aangerand het dat hulle later in die hospitaal aan hul beserings beswyk het. Die beskuldigdes het skuld op al die aanklagte teen hulle ontken. Lees alle vorige berigte oor die Parys-boere op Maroela Media. *Inligting in berig met vergunning van OFM.